REGULAMENTUL (CE) NR. 756/2007 AL COMISIEI
din 29 iunie 2007
de modificare a Regulamentului (CE) nr. 3223/94 privind normele de aplicare a regimului importurilor pentru fructe și legume
COMISIA COMUNITĂȚILOR EUROPENE,
având în vedere de Tratatul de instituire a Comunității Europene,
având în vedere Regulamentul (CE) nr. 2200/96 al Consiliului din 28 octombrie 1996 privind organizarea comună a pieței în sectorul fructelor și legumelor (1), în special articolul 32 alineatul (2),
întrucât:
(1)
Regulamentul (CE) nr. 3223/94 al Comisiei din 21 decembrie 1994 privind normele de aplicare a regimului importurilor pentru fructe și legume (2) face trimitere la anumite dispoziții din articolele 173-176 din Regulamentul (CEE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului Vamal Comunitar (3).
(2)
Aceste dispoziții au fost totuși eliminate de Regulamentul (CE) nr. 215/2006 al Comisiei din 8 februarie 2006 de modificare a Regulamentului (CEE) nr. 2454/93 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului Vamal Comunitar și de modificare a Regulamentului (CE) nr. 2286/2003 (4).
(3)
Prin urmare, pentru a asigura certitudinea juridică, este necesară modificarea Regulamentului (CE) nr. 3223/94 pentru a efectua schimbările necesare continuării bunei funcționări a acestuia.
(4)
Prețurile fructelor și ale legumelor se modifică rapid și, în conformitate cu modificările Regulamentului (CEE) nr. 2454/93, prețurile unitare potențial depășite nu ar mai trebui utilizate în cadrul sistemului prețului de intrare.
(5)
Întrucât modificările Regulamentului (CEE) nr. 2454/93 s-au aplicat de la 19 mai 2006, pentru a asigura certitudinea juridică, și prezentele modificări ar trebui să se aplice de la data respectivă.
(6)
Articolul 3 alineatul (1) din Regulamentul (CE) nr. 3223/94 conține o listă de piețe reprezentative. Lista respectivă trebuie modificată pentru a include piețele reprezentative din Bulgaria și România.
(7)
Măsurile prevăzute de prezentul regulament sunt conforme cu avizul Comitetului de gestionare a fructelor și legumelor proaspete,
ADOPTĂ PREZENTUL REGULAMENT:
Articolul 1
Regulamentul (CE) nr. 3223/94 se modifică după cum urmează:
1.
La articolul 2 alineatul (2), paragrafele al doilea și al treilea se înlocuiesc cu următorul text:
„Acestea se reduc cu sumele următoare:
(a)
o marjă comercială de 15 % pentru centrele comerciale din Londra, Milano și Rungis și de 8 % pentru alte centre comerciale; și
(b)
costurile de transport și de asigurare din interiorul teritoriului vamal.
Pentru costurile de transport și de asigurare de scăzut în temeiul celui de-al treilea paragraf, statele membre pot fixa sume forfetare pentru deducere. Aceste sume forfetare și metodele respective de calcul se comunică imediat Comisiei.”
2.
La articolul 3, alineatul (1) se înlocuiește cu următorul text:
„(1) Se consideră piețe reprezentative următoarele:
-
Belgia și Luxemburg: Bruxelles,
-
Bulgaria: Sofia,
-
Republica Cehă: Praga,
-
Danemarca: Copenhaga,
-
Germania: Hamburg, München, Frankfurt, Köln, Berlin,
-
Estonia: Tallinn,
-
Irlanda: Dublin,
-
Grecia: Atena, Salonic,
-
Spania: Madrid, Barcelona, Sevilla, Bilbao, Zaragoza, Valencia,
-
Franța: Paris-Rungis, Marsilia, Rouen, Dieppe, Perpignan, Nantes, Bordeaux, Lyon, Toulouse,
-
Italia: Milano,
-
Cipru: Nicosia,
-
Letonia: Riga,
-
Lituania: Vilnius,
-
Ungaria: Budapesta,
-
Malta: Attard,
-
Țările de Jos: Rotterdam,
-
Austria: Viena-Inzersdorf,
-
Polonia: Ozarów Mazowiecki-Bronisze, Poznan,
-
Portugalia: Lisabona, Porto,
-
România: București, Constanța,
-
Slovenia: Ljubljana,
-
Slovacia: Bratislava,
-
Finlanda: Helsinki,
-
Suedia: Helsingborg, Stockholm,
-
Regatul Unit: Londra.”
3.
La articolul 4, alineatul (2) se înlocuiește cu următorul text:
„(2) Atunci când se stabilește o valoare forfetară pentru produsele și pentru perioadele de punere în aplicare incluse în partea A din anexă în conformitate cu prezentul regulament, valoarea unitară în sensul articolului 152 alineatul (1) litera (a)a din Regulamentul (CEE) nr. 2454/93 nu se aplică. Aceasta se înlocuiește cu valoarea forfetară de import prevăzută la alineatul (1).”
4.
La articolul 4, alineatul (5) se înlocuiește cu următorul text:
„(5) Fără a aduce atingere alineatului (1), începând cu prima zi a perioadelor de punere în aplicare incluse în partea A din anexă, atunci când nu a fost posibil să se calculeze valoarea forfetară de import, nu se aplică nicio valoare forfetară de import.”
Articolul 2
Prezentul regulament intră în vigoare în ziua publicării în Jurnalul Oficial al Uniunii Europene.
Punctele 1, 3 și 4 din articolul 1 se aplică de la 19 mai 2006.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 29 iunie 2007.